Sylvia Felder
D Sylvia Maria Felder (* 17. Februar 1967 z Gernschbach as Sylvia Maria Karcher) isch e dytschi Bolitikeri (CDU) un syt 2016 Mitglid vum Landdag vu Bade-Wirttebärg.

Lääbe 
D Felder isch e Dochter vun eme Rächtsaawalt un z Gernschbach ufgwachse, wu si au uf d Grundschuel un derno uf s Gimnasium gange isch. Noch em Abitur anne 1986 het si an dr Universitet Dibenga Jura studiert. Anne 1992het si s erscht juristisch Staatsexame gmacht un derno ne Referändariat u. a. bim Erzbischeflige Ordinariat z Fryburg un bim Arbetgeberverband vu dr Babyrinduschtry Bade-Wirttebärg, Im Johr 1994 het si s juristisch Staatsexame abglait un isch derno as Rächtsaawlti zuegloo wore. Vu 2009 bis 2015 het si im Biro vum Karl-Wolfgang Jägel gschafft, wu fir dr Wahlchrais Raschti im Landdag ghocktisch.

D Felder isch ghyrote mit em Jurischt un Manager Rupert Felder. Si hän zäme drei Chinder (*1994, * 1996 un * 2000).

Bolitik 
Syter anne 1996 isch d Felder Miglid vum Chraisdag im Landchrais Raschti. Syter 1999 isch si Mitglid im Vorstand vum CDU-Chraisverband Raschti, vu 1999 bis 2013 as Vorsitzeri. Bi dr Kommunalwahl 2014 isch d Felder in Gmairoot vu Gernsbach gwehlt wore. 

Bi dr Landdagswahl 2016 isch si im Wahlchrais Raschti iber e Zwaitmandat in Landdag gwehlt wore.

Im Landdag isch si Mitglid im Uusschuss fir Europa un Internationals, im Uusschuss fir Kultus, Juged un Sport un im Oberrhyroot. Stellverdrättend Mitglid isch si im Ständigen uusschuss, im Petitionsuusschuss, im Uusschuss fir Inners, Digitalisierig un Migration, im Uusschuss fir Ländlige Ruum un Verbruucherschutz, im Uusschuss fir Sozials un Integration, im Uusschuss fir Umwält, Klima un Energywirtschaft un im Untersuechigsuusschuss „Rechtsterrorismus/NSU BW II“.

Im Februar 2019 isch si as Noofolgeri vu dr Nicolette Kressl im Amt vu dr Regierigsbresidänti vum Regierigsbezirk Charlsrue vorgschlaa wore.

Sunschtig Engaschmänt 
 Mitglid im Elterebyroot vum Albert-Schweitzer-Gimnasium Gernschbach
 Mitglid vum Vorstands vum Verein für Prävention und Sicherheit – Lebenswertes Murgtal e. V. 
 Mitglid vu dr Amphibienschutzgruppe Gernsbach
 Vu 1996 bis 2000 isch si Mitglid im Vorstand vum Caritasverband für den Landkreis Rastatt e. V. gsii.

Weblink 
 Websyte vu dr Sylvia Felder

Fueßnote 

Dütsche Parlamentarier
CDU-Mitgliid
Dütsche
Frau
Läbigi Person